खुदाई के दौरान महाराजा को मिला था दुर्लभ शिवलिंग, केले के पेड़ से रखा गया नाम
Rajasthan Sawan Somwar 2023 Special Story - Keoladeo Shiva Mandir [Bharatpur]. घने जंगल में केले के पेड़ के पास गाय खुद देने लगती दूध : महाराजा ने खुदवाया तो निकला शिवलिंग, जिसका जमीन के भीतर नहीं मिला अंत और 29 वर्ग किमी जंगल को मिल गया नाम
आज सावन का पहला सोमवार है। इस विशेष दिन पर आपको राजस्थान के एक दुर्लभ शिव मंदिर के दर्शन करवाते हैं। दुर्लभ इसलिए क्योंकि इस मंदिर का इतिहास 350 वर्ष पुराना है।
खास बात यह भी है कि 29 वर्ग किलोमीटर में फैले घने जंगल में स्थापित इस मंदिर के दर्शन करने के लिए भक्तों को 130 रुपए की टिकट खरीदनी पड़ती है। यह मंदिर कोई सोने से नहीं मढ़ा गया। पत्थर की शिलाओं पर गुंबद बनाया गया। शिवलिंग धरती से करीब ढाई फीट नीचे है।
इस शिव मंदिर के बनने के पीछे की किंवदंती भी बड़ी रोचक है। बताते हैं महाराजा के आदेश पर शिवलिंग को खोदकर निकालने की कोशिश की गई थी। वे इसे अपने किले में स्थापित करवाना चाहते थे, लेकिन ऐसा हो नहीं पाया।
मंदिर का नाम भी केले के पेड़ पर रखा गया। ऐसे अनूठे मंदिर की मान्यता की कहानी जानने भास्कर टीम जयपुर से करीब 180 किलोमीटर दूर भरतपुर पहुंची। आखिर क्यों इस मंदिर में दर्शन के लिए भक्तों को टिकट खरीदनी पड़ती है? क्यों महल में मंदिर बनवाने की इच्छा रखने वाले महाराजा को आखिर मंदिर वहीं बनवाना पड़ा? आइए जानते हैं…
रोमांच से भरा है मंदिर तक पहुंचने का सफर
इस मंदिर तक पहुंचने के लिए कार या बाइक नहीं ले जा सकते। मंदिर में दर्शन के लिए टिकट के खर्चे में केवलादेव नेशनल पार्क को भी निहार सकते हैं। टिकट लेने के बाद करीब 7 किलोमीटर पैदल चलना पड़ता है। आप चाहें तो साइकिल या ई-रिक्शा भी ले जा सकते हैं। दुर्गम रास्ते, टिकट और जंगलों के बीच होने कारण बहुत कम भक्त यहां पहुंच पाते हैं।
हमने भी इस मंदिर के लिए यात्रा शुरू की और तय किया कि पैदल ही चलेंगे। हमने नेशनल पार्क के भीतर लगे काउंटर से 130 रुपए की टिकट खरीदी। पैदल-पैदल ही 7 किलोमीटर जंगल में चले। इस जंगल के बीच से गुजरने का अनुभव काफी आनन्द देता है। पेड़ों के बीच से गुजरने के दौरान हिरणों के झुंड, बारहसिंगा और विदेशी पक्षियों को भी बहुत नजदीक से निहार सकते हैं। जैकाल (सियार) भी आपको बड़ी आसानी से दिख जाते हैं। बीच-बीच में पड़ने वाले पानी के छोटे-बड़े पॉन्ड (तालाब) में बड़े-बड़े कछुओं को भी आसानी से देख सकते हैं।
70 मिनट में पहुंचे मंदिर तक
हम लगभग सवा घंटे में मंदिर तक पहुंचे। प्रकृति के बीचों-बीच हरे-भरे जंगलों में स्थापित इस मंदिर के आस-पास का माहौल सावन के महीने में बहुत ही सुहावना हो जाता है। मंदिर के भीतर प्रवेश करते ही एक ऊर्जा का अनुभव होता है। प्रकृति के साथ अलग ही रिश्ता महसूस होने लगता है। पूरे वातावरण में सैकड़ों पक्षियों की चहचहाने की आवाजें दिल खुश कर देती हैं।
नेशनल पार्क के अंदर होने के कारण इस मंदिर में भक्तों की रौनक नहीं है। सावन को छोड़ दें, तो अधिकतर यहां वे भक्त आते हैं, जो नेशनल पार्क में विदेशी पक्षियों को देखने के लिए पहुंचते हैं। इंसानी गतिविधियां बहुत कम होने के कारण यहां का रास्ता साफ सुथरा है।
यहां हम पंडित जगपाल नाथ योगी से मिले। जगपाल सुबह से शाम तक इस मंदिर में रहकर पूजा करते हैं। वह इस मंदिर की सेवा और भक्तों को पूजा करवाने की परंपरा निभाने वाली तीसरी पीढ़ी के सदस्य हैं। पंडित जगपाल नाथ योगी ने हमें मंदिर से जुड़ी रोचक मान्यताओं के बारे में बताया…।
जंगल में जाती गाय और दूध हो जाता खाली...और महाराजा तक पहुंची बात
योगी ने बताया कि उनके दादा-परदादा के समय से उनका परिवार इस मंदिर जुड़ा हुआ है। सेवा करने के लिए उन्हें भरतपुर राजघराने ने इजाजत दी थी, तभी से पीढ़ी दर पीढ़ी उनका परिवार ही यहां सेवा करता आ रहा है। उन्होंने बताया कि इस मंदिर की खोज और इसके निर्माण के साथ एक मान्यता जुड़ी हुई है, जो परदादा से दादा व पिताजी तक सुनाते आए हैं।
मंदिर की स्थापना से जुड़ी मान्यता
एक गोपालक इस घने जंगल में अपनी गायें चराने के लिए छोड़ देता था। सभी गाय लौट आती थीं, जिनका वे दूध निकालते थे। लेकिन उनकी सबसे पसंदीदा एक गाय हमेशा अपने रीते थनों के साथ लौटती थी। यानी उस दुधारू गाय के थन शाम के वक्त हमेशा खाली होते थे। कुछ दिन लगातार ऐसा होने के बाद गोपालक ने जिज्ञासा वश गाय का पीछा किया। वह अपनी गाय के पीछे घने जंगल के भीतर तक चलता गया।
गोपालक ने देखा कि जंगल के बीच बहुत बड़ा केले का पेड़ खड़ा हुआ है। शाम से ठीक पहले वहीं गाय पहुंची। वो उस जगह पर जाकर खड़ी हो गई। उसके थनों से अपने आप दूध बहने लगा। गोपालक को अपनी आंखों पर विश्वास नहीं हो रहा था। उसने कई बार गाय का पीछा किया। हर बार ऐसा ही पाया। तो यह बात उसने अपने घर पर बताई। इसके बाद बात पूरे गांव में फैल गई।
महाराजा चौंके, कराई खुदाई, जिसका नहीं हुआ अंत
योगी ने बताया कि केले के पेड़ के पास जाकर गाय के थन खाली होने की बात जब महाराजा सूरजमल तक पहुंची, तो उन्हें भी विश्वास नहीं हुआ। वह खुद घटना को देखने पहुंचे और जब देखा तो उन्होंने अगले दिन पेड़ के पास उस जगह की खुदाई करवाई, जहां गाय के थनों से खुद-ब-खुद दूध बहने लगता था।
अभी खुदाई केवल दो फिट ही हुई थी कि एक शिवलिंग नजर आया। महाराज ने सोचा इस शिवलिंग को वह अपने महल के भीतर एक अच्छी दिशा में मंदिर बनवाकर उसकी प्राण प्रतिष्ठा करवाएंगे। महाराज ने खुदाई जारी रखने के आदेश दिए और कहा कि इस शिवलिंग को बाहर निकालकर लाया जाए। बताते हैं कि तब खुदाई में लगे मजदूर खुदाई करते जा रहे थे, लेकिन कई फीट खोदने के बावजूद शिवलिंग का अंत नजर नहीं आ रहा था।
यह बात जब महाराज को बताई, तो उनका मन बदल गया। उन्होंने वापस वहां मिट्टी भरने और उसी जगह शिव मंदिर बनाने के आदेश दे दिए। महाराज के आदेश पर यहां मंदिर बनाया गया। केले के पेड़ के कारण इसका नाम श्री केवलादेव शिव मंदिर रखा गया।
मंदिर बनने के बाद दूर-दूर से लोग दर्शन-मन्नत मांगने के लिए आने लगे। मां गंगा से पानी लेकर सैकड़ों किलोमीटर दूर से सावन में कांवड़ यात्राएं आने लगीं। पुजारी के अनुसार जब यहां नेशनल पार्क नहीं बना था, तब इतनी भीड़ होती थी कि पैर रखने को भी जगह नहीं मिलती थी। कई किलोमीटर तक श्रद्धालुओं की कतारें देखी जा सकती थीं।
जमीन के 3 फीट अंदर है शिवलिंग
इस मंदिर का निर्माण 350 वर्ष पुराना है। पत्थरों से बनी विशाल शिलाओं पर गुंबद बनाया गया है। शिवलिंग जमीन के भीतर ढाई से तीन फीट नीचे स्थापित है। यह मंदिर पूर्ण रूप से शिवालय है, जहां शिवलिंग, नंदी और शिव परिवार की मूर्ति मौजूद है।
भक्तों के लिए टिकट फ्री हो तो बेहतर होगा
जगपाल नाथ योगी ने बताया कि नेशनल पार्क और विश्व धरोहर के कारण नियमानुसार यहां कोई निर्माण नहीं हो सकता। यहां जो जैसा है, वैसा ही रहेगा। यदि ये मंदिर नेशनल पार्क के बाहर होता, तो अब तक भव्य मंदिर बन चुका होता। फिर भी मैं वन विभाग से मांग करता हूं कि श्रद्धालुओं से फीस नहीं ली जाए, तो अच्छा होगा।
शिव मंदिर के दर्शन करने वालों को भी टिकट लेने के सवाल पर....सहायक वन संरक्षक जतन सिंह ने बताया कि सुप्रीम कोर्ट के रूल्स हैं कि नेशनल पार्क में जो भी विजिट करने आएगा, उसे एंट्री फीस तो देना ही पड़ेगा। यदि जंगल के अंदर आने के लिए टिकट नहीं लेंगे, तो इल्लीगल एंट्री की श्रेणी में आ जाएंगे।
मंदिर में आने वालों के लिए ई-रिक्शा की लूट
केवलादेव शिव मंदिर तक पहुंचने के लिए जो लोग पैदल या साइकिल पर नहीं आना चाहते, वे ई-रिक्शा का सहारा ले सकते हैं। लेकिन यहां ई-रिक्शा एक व्यक्ति के आने-जाने के 1200 रुपए लेता है। यह किराया देना भक्तों के लिए आसान नहीं है। मंदिर तक आने जाने की यात्रा 14 किलोमीटर तक की है, इस हिसाब से किराया काफी ज्यादा है।
वन विभाग का इस मामले में कहना है कि पूरा जंगल घुमाने के लिए पहले पैडल रिक्शा चलते थे, जो 1200 रुपए प्रति व्यक्ति के लेते थे। अब यहां ई-रिक्शा आ गए हैं, लेकिन किराया वही है। सूत्रों ने बताया कि रेट निर्धारण करने की फाइल वन विभाग ने हेड ऑफिस भेजी हुई है, इसके बाद तय किराया लागू हो जाएगा, जो लोगों की जेब पर भी भारी नहीं पड़ेगा।
महाराज की शिकार गाह, अंग्रेजों ने एक दिन में मारे 4,273 विदेशी पक्षी
इस मंदिर में महाराजा सूरजमल से लेकर भरतपुर के पूर्व राजघराने के सदस्य पर्यटन मंत्री विश्वेंद्र सिंह भी यहां पूजा करने आते हैं। केवलादेव नेशनल पार्क पहले राजा-महाराजाओं की शिकारगाह रही है। अंग्रेजों के शासन में भी यहां खूब शिकार खेले गए। मंदिर बनवाने के बाद जब भी सूरजमल शिकार पर जाते और लौटते, तो इस मंदिर पर पूजा करने के बाद ही आगे बढ़ते थे।
केवलादेव नेशनल पार्क के प्रभारी सहायक वन संरक्षक जतन सिंह ने बताया कि अंग्रेजों ने इस जंगल को अपना शिकार गाह बना लिया। इतना विनाश किया कि विदेशी पक्षियों को रोज मारा जाने लगा। अंग्रेज मनोरंजन के लिए जमकर शिकार खेलते थे। साल 1902 में लॉर्ड कर्जन का विजिट इतिहास के पन्नों में दर्ज है। उन्होंने डक शूटिंग (बतखों का शिकार) स्टार्ट की थी। वर्ष 1964 तक ये डक शूटिंग के लिए बड़ा आकर्षक स्थान बन गया था। उस समय हाई स्टेटस वाले ब्रिटिशर्स, राजा-महाराजा आते थे और डक शूटिंग किया करते थे।
372 प्रकार के पक्षियों का बसेरा था यहां
उन्होंने बताया कि जंगल में शुरू से ही 372 प्रकार के पक्षी रहते हैं। उस जमाने में डक शूटिंग ये जगल एक एक चार्मिंग पॉइंट था। उस समय शिकार खेलने वालों के पास हैवी गन हुआ करती थीं। बुलेट की जगह ऐसे एक्सप्लोसिव होते थे, जो बंदूक से बारूद के सहारे छर्रे के रूप में निकलते थे। शिकार खेलने वाले पक्षियों के बड़े-बड़े ग्रुप्स को टारगेट करते थे। इस कारण शिकार में ज्यादा से ज्यादा बर्ड्स मरती थीं।
शिकार के मामले में साल 1902 से 1964 के बीच एक साल में एक दिन में सबसे अधिक बर्ड्स के शिकार का रिकॉर्ड भी बना। साल 1938 में एक दिन का हाइएस्ट रिकॉर्ड 4,273 विदेशी पक्षियों के मरने का है। यह शिकार लार्ड लिनलिथगो ने किया था, जो उस समय भारत का महा राज्यपाल रहा था।
उन्होंने बताया कि इसके बाद 1956 में इस जंगल को रक्षित क्षेत्र घोषित कर दिया गया और साल 1972 में वाइल्ड लाइफ एक्ट बना, उसके बाद ये सब बंद हो गया। वर्ष 1985 को इसे विश्व धरोहर घोषित कर दिया गया। अब यहां साल में 1.25 लाख से अधिक देशी-विदेशी पर्यटक पक्षियों और अन्य जानवरों को देखने पहुंचते हैं।